Ego Milo, dominus Noerii, notum facio universis præsentes litteras inspecturis, quod ego deveni homo charissimi domini mei, Theobaldi, Campaniæ et Briæ comitis palatini illustris; et cepi ab eo quinquaginta libratas terræ, sitas apud Neintriacum, in feodo et homagio, videlicet quicquid habeo in eadem villa Neintriaci, in omnibus modis et commodis, et teneor eidem Theobaldo comiti servire, bona fide, tanquam domino meo, salva fidelitate dominorum meorum, quos habebam antequam ad ejus homagium venissem: videlicet fidelitate dominæ ducissæ Burgundiæ, et comitissæ Nivernensis; et domini Guidonis de Sancto-Paulo; et Anserici, domini Montis-Regalis; et domini Montis-Mirabilis, et abbatis Sancti-Martini Eduensis; domini Clarembaudi de Capis, domini Galcheri de Jovigniaco; domini Erardi de Brena. Certum est autem quod ego non possum de cætero facere aliquem dominum contra comitem Theobaldum nominatum. Prædictum, vero, feodum tenebit a dicto Theobaldo comite, vel ab ejus hæredibus, si heredes habuerit de corpore suo procreatos, quicumque tenebit castrum Noerii. Si, vero, contigerit, quod Deus avertat, dictum Theobaldum comitem sine hærede sui corporis decedere, ego et hæredes mei erimus liberi penitus et quitti a dicto homagio et omnibus istis conventionibus prænotatis. Quod ut notum permaneat et firmum teneatur, litteris annotatum sigilli mei munimine roboravi. Actum, anno Gratiæ Mº CCº XXº tertio, mense martio.